ये कहिनी बदलत मऊसम ऊपर लिखाय पारी के तऊन कड़ी के हिस्सा आज जऊन ह पर्यावरन रिपोर्टिंग के श्रेणी मं साल 2019 के रामनाथ गोयनका अवार्ड जीते हवय.
केरल के पहाड़ी वायनाड जिला मं खेती के अपन दिक्कत के बारे मं ऑगस्टाइन वडकिल कहिथें, "संझा 4 बजे हमन ला जाड़ ले बचे आगि बारे ला परत रहिस. फेर ये ह 30 बछर पहिली होवत रहिस. अब वायनाड मं जाड़ नई ये, कऊनो जमाना मं इहाँ कुहरी छाय रहय." मार्च के सुरु मं जियादा ले जियादा 25 डिग्री सेल्सियस ले, अब इहाँ के तापमान बछर के ये बखत तक ले असानी ले 30 डिग्री पार कर जाथे.
वडकिल कहिथें के मऊसम के तरीका मं बदलाव ले गरमी नई झेल पाय वाले फसल, जइसने के मरीच अऊ संतरा के रुख मन ला नुकसान पहुँचत हवय, जऊन ह कभू ये जिला के डेक्कन पठार के दक्खन मुड़ी के बूड़ती घाट मं भरपूर होवत रहिस.
वडकिल अऊ ओकर घरवाली वलसा करा मनंथवाडी तालुका के चेरुकोट्टुर गांव मं चार एकड़ खेत हवय. ओकर परिवार करीबन 80 बछर पहिली कोट्टयम ले वायनाड आ गे रहिस, जेकर ले इहाँ नगदी फसल कमा के अपन किस्मत अजमाय सकेंय. वो बखत लोगन मन दूसर डहर बसे बर बनेच जावत रहिन, तब राज के भंडार-उदती दिग के ये जिला मं केरल राज के मंझा मं रहेइय्या हजारों छोटे अऊ सीमांत किसान आके बसत रहिन.
फेर बखत के साथ, लागथे के वो तेजी मंदी मं बदल गे. वडकिल कहिथें, "बरसात बीते बछर जइसने बेबखत रहि, त हमन जऊन (ऑर्गैनिक रोबस्टा) कॉफ़ी ला लगाथन, तेन ह बरबाद हो जाही." वलसा कहिथे, "कॉफ़ी नफा के फसल आय, फेर मऊसम येकर बढ़े मं सबले बड़े समस्या आय. घाम अऊ बेबखत के पानी येला बरबाद कर देथे." ये फसल उपजाय मं लगे लोगन मन बताथें के (रोबस्टा) कॉफ़ी लगाय सेती सबले बढ़िया तापमान 23 ले 28 डिग्री सेल्सियस रथे.
वायनाड के सब्बो कॉफ़ी, जेन ह रोबस्टा परिवार (उष्ण कटिबन्धीय सदाबहार झाड़ी)मं आथे, येकर खेती दिसंबर ले मार्च महिना के आखिर तक करे जाथे. कॉफ़ी के पऊधा ला फरवरी के आखिर धन मार्च के सुरु मं पहली पानी के जरूरत रथे - अऊ ये ह हफ्ता भर बाद फूले ला सुरु कर देथे. ये जरूरी आय के बरसात के पहली पानी के बाद हफ्ता भर ले पानी झन गिरय, काबर दुबारा बरसात ह फूल ला खराब कर देथे. कॉफ़ी के फल धन 'चेरी' के बाढ़ सेती, पहिली बरसात के हफ्ता भर बाद दूसर बरसात के जरूरत होथे. जब फूल पूरा खिले के बाद झर जाथे त फर वाले चेरी पाके ला धरथे.
वडकिल कहिथें, "बखत मं बरसात तोला उपज के 85 फीसदी गारंटी देथे." जब हमन मार्च के सुरू मं भेंट होय रहेन, त वो ह अइसने नतीजा के आस करे रहिस, फेर वो चिंता करत रहय के अइसने होही घलो धन नई. अऊ आखिर मं अइसने नई होईस.
दू एकड़ मं ये फसल करेइय्या वडकिल ला येकरे कारन ये बछर 70,000 रूपिया के नुकसान होईस. इहाँ के किसान मन ले कॉफ़ी बिसोइय्या सहकारी समिति, वायनाड सोशल सर्विस सोसायटी (डब्ल्यूएसएसएस), किसान मन ला एक किलो अपरिष्कृत ऑर्गेनिक कॉफ़ी के 88 रूपिया, अऊ गैर ऑर्गेनिक कॉफ़ी के 65 रूपिया देथे.
डब्ल्यूएसएसएस के निदेशक फ़ादर जॉन चुरापुझायिल ह मोला फोन मं बताइन के वायनाड मं 2017-2018 मं कॉफ़ी के 55,525 टन के उपज मं ये बछर 40 फीसदी के घटती आय हवय. अभू तक कऊनो सरकारी आंकड़ा आगू नई आय हवय. फ़ादर जॉन कहिथें, "उपज मं बहुते जियादा घटती येकर सेती आय हवय काबर मऊसम मं बदलाव वायनाड मं कॉफ़ी सेती सबले बड़े खतरा साबित होय हवय." पूरा जिला मं जऊन किसान मन ले हमर भेंट होय रहिस वो मन अलग-अलग बछर मं भारी बरसात अऊ कम बरसात, दूनों ले उपज अलग अलग होय के बात बताय रहिन.
वडकिल अइसने किस्मत वाला लोगन मन ले नई आय. अगस्त 2018 मं वायनाड अऊ केरल के दीगर हिस्सा मं आय पुर के बखत ओकर पानी पंप खराब हो गे रहिस. येकर मरम्मत मं वो ला 15,000 रूपिया खरचा करे ला परिस, जऊन ह अइसने मुस्किल बखत मं बहुते बड़े रकम आय.
अपन बाकी दू एकड़ खेत मं वडकिल अऊ वलसा रबर, मरीच, केरा,धान, अऊ सुपारी कमाथें. फेर, बढ़त गरमी ह ये सब्बो फसल ला घलो असर करे सुरु कर देय हवय."15 बछर पहिली, सिरिफ मरीच हमर रोजी रोटी के जरिया रहिस. फेर (जब ले) ध्रुथवात्तम (तेजी ले अईलाय) जइसने रोग ह जिला भर मं येला बरबाद कर दीस." काबर के मरीच बरमासी फसल आय, येकरे सेती किसान मन के नुकसान भयंकर रहिस.
वो ह कहिथे, "ये ह 15 बछर पहिली सुरु होइस. कलावस्था अइसने काबर बदलत हवय? मजा के बात ये आय के मलयालम शब्द कलावस्था के मतलब जलवायु (आबोहवा) होथे, तापमान धन मऊसम नई. ये सवाल हमन ले वायनाड के किसान मन कतको बेर पूछे रहिन.
बदकिस्मती ले, येकर एक ठन जुवाब किसान मन के बछरों बछर ले अपनाय, खेती के तौर-तरीका मं हवय.
सुमा टीआर कहिथें, "हमन कहिथन के हरेक खेत मं कतको किसिम के फसल कमाय ले बढ़िया आय, बनिस्बत येकरे के एकेच फसल लगाय जाय, जइसने के ये बखत होवत हवय." सुमा वायनाड के एमएस स्वामीनाथन रिसर्च फ़ाउंडेशन मं वैज्ञानिक हवंय, जऊन ह जमीन बऊरे अऊ बदललव के मुद्दा ला ले के 10 बछर ले काम कर चुके हवंय. एक फसली खेती, कीरा अऊ रोग-रई ला बगराथे, जेकर इलाज रसायनिक दवई अऊ खातू ले करे जाथे. ये ह जमीन के पानी मं चले जाथे धन हवा मं मेंझर जाथे, जेकर ले मटमैलापन अऊ प्रदूसन होथे - अऊ बखत के संग पर्यावरन ला गहिर ले नुकसान होथे.
तऊन दसक मन मं, इहाँ के माई फसल धान रहिस, कॉफ़ी धन मरीच नईं - खुदेच 'वायनाड' शब्द घलो 'वायल नाडु' धन धान के खेत के जमीन ले आथे. वो खेत ये इलाका - अऊ केरल के पर्यावरन अऊ पर्यावरन तंत्र सेती महत्तम रहिस. फेर धान के रकबा (1960 मं करीबन 40,000 हेक्टेयर रहिस) आज मुस्किल ले 8,000 हेक्टेयर हो गे हवय; जऊन ह 2017-18 के सरकारी आंकड़ा के मुताबिक, जिला के सब्बो फसली इलाका के 5 फीसदी ले घलो कम हवय. अऊ अब वायनाड मं कॉफ़ी बगीचा करीबन 68,000 हेक्टेयर इलाका मं बगरे हवय, ऊन हा केरल के कुल कॉफ़ी इलाका के 79 फीसदी हवय - अऊ 1960 मं देश भर मं सबू रोबस्टा ले 36 फीसदी जियादा रहिस, वडकिल के जनम उही बछर होय रहिस.
सुमा कहिथें, "किसान नगदी फसल सेती जमीन ला साफ करे के जागा, पहाड़ मं रागी जइसने फसल के खेती करत रहिन. खेत, पर्यावरन तंत्र ला बनाय रखे के काबिल रहिन. फेर, वो ह आगू कहिथें के बढ़त पलायन के संग नगदी फसल ह खाय के फसल ले आगू बढ़गे. अऊ 1990 के दसक मं वैश्वीकरन के आय के संग, जियादा ले जियादा लोगन मन मरीच जइसने नगदी फसल ऊपर पूरा पूरी भरोसा मं रहे ला सुरु कर दीन.
राज मं धान के जम्मो खेत मन ला घलो अबादी के जमीन सेती बदल दे गे हवय.जेकर ले ये फसल के काबिल खेती करेईया मन के काम ला कमती करत हवय.
तिरुवनंतपुरम भारत मौसम विज्ञान विभाग के कहना आय के 2019 मं 1 जून ले 28 जुलाई के मंझा वायनाड मं समान्य अऊसत ले 54 फीसदी कम बरसात होय रहिस.
आमतऊर ले भारी बरसात के इलाका होय सेती, वायनाड के कुछेक हिस्सा मं कतको बेर 4,000 मिमी ले जियादा बरसात होथे. फेर कुछेक बछर ले बरसात के मामला मं जिला के अऊसत मं भारी घट- बढ़ होय हवय. 2014 के आंकड़ा 3,260 मिमी रहिस, फेर ओकर बाद आगू के दू बछर मं भारी घटती के संग ये ह 2,283 मिमी अऊ 1,328 मिमी हबर गे. ओकर बाद, 2017 मं ये ह 2,125 मिमी रहिस अऊ 2018 मं, जब केरल मं पुर आय रहिस, ये ह बढ़के 3,832 मिमी मं हबर गे.
ये सब्बो असल मं वडकिल, जॉर्ज, अऊ दीगर किसान मन के चिंता के गवाही देथें. भलेच वो मन बरसात के 'कमी' ले दुखी हवंय - अऊ जिला के बनेच बखत तक के अऊसत घलो घटे के आरो करत हवंय - फेर वो मन के कहे के मतलब इहीच आय के जऊन मऊसम अऊ दिन मं वो मन ला बरसात के जरूरत अऊ आस रहिथे वो बखत बरसात बहुते कम होथे. ये जियादा बरसात के संगे संग, कम बरसात के बछर मन मं घलो हो सकथे. जतक दिन पानी गिरे के मऊसम रहिस बन वो दिन मन कम हो गे हवय, फेर येकर जोर ह बाढ़ गे हवय. वायनाड मं अभू घलो अगस्त-सितंबर मं बरसात हो सकथे, फेर इहाँ मानसून के माई महिना जुलाई आय. (अऊ 29 जुलाई मं, मऊसम विभाग ह ये जिला के संग कतको दीगर जिला मं भारी ले बहुते भारी बरसात के 'ऑरेंज अलर्ट' जरी करे रहिस.)
हो सकत हवय के वो मन 'मऊसम बदले' शब्द नई बऊरत होहीं, फेर हमन जतक घलो किसान मन ले भेंट करेन वो सब्बो येकर असर ले चिंता मं हवंय.
लेखिका ह ये कहिनी लिखे मं मदद करे सेती शोधकर्ता नोएल बेनो के अभार जतावत हवंय.
